Baixa a la mitat la incidència d’accidents amb alcohol al volant a Carcaixent
09 de Febrero de 2025

Carcaixent

La Policia Local de Carcaixent va detectar a 205 conductors baix l'efecte de l'alcohol durant l’any 2024, 62 deteccions més que l'any anterior. El 17% d’estes alcoholèmies van tindre consideració penal, perquè superaven la tasa d'alcohol per litre d'aire espirat o estaven implicats en accidents o infraccions. Del total dels infractors el 82% van ser hòmens.

Segons el balanç realitzat per l’ajuntament, el 79% de les alcoholèmies es realitzaren en caps de setmana o dies festius. Si s’analitza la franja horària, les estadístiques indiquen que l’interval temporal situat entre la mitjanit i les 4 de la matinada és un dels més problemàtics, es detectaren el 47% de les proves positives. La franja horària on es va registrar el menor percentatge, 2%, fou entre les 8 del matí i les 12 del migdia.

Respecte a l’edat dels infractors, un 28% tenia entre 18 i 30 anys; un 29%, entre 31 i 40 anys; un 30%, entre 41 i 50 anys; i el 13% restant superava els cinquanta. A més, cal assenyalar que el nombre d’accidents és inferior respecte a l’any 2023, passant de 14 a 7. A conseqüència d’estes infraccions, des de la Policia Local s’immobilitzaren els vehicles, fins al cessament de les causes o presentar-se un conductor habilitat. D’estos vehicles cent huitanta-sis foren turismes, un camió, quatre motocicletes, cinc Vehicles de Mobilitat Personal (VMP) i deu bicicletes. D’ells, 35 eren conduïts per conductors que incorrien en delicte. En estos casos, el permís és retirat per les autoritats judicials.

L'alcohol està implicat en un terç dels accidents mortals. Conduir en estat d'ebrietat multiplica entre 2 i 15 vegades el risc de sofrir un accident, depenent de la velocitat, i també s'associa amb lesions més greus. A mesura que augmenta el contingut d'alcohol en sang d'un conductor, també augmenta la incidència d'accidents.

Actualment, el consum d'alcohol és la segona causa d'accidents de trànsit, després de l'excés de velocitat. Per tant, l'únic nivell segur d'alcohol és el 0,0%, perquè fins i tot dins dels límits legals, les concentracions augmenten el risc d'accident.

La Policia Local de Carcaixent, insistix en la prevenció i millora de seguretat a través de la conscienciació dels conductors, per a erradicar estos comportaments irresponsables en benefici de tota la ciutadania del municipi, com a usuaris i usuàries de la via pública.

Cal destacar, que des dels diferents departaments del consistori, i especialment la Unitat de Prevenció Comunitària en Conductes Addictives, s'estan fent actuacions de prevenció del consum d'alcohol amb l'alumnat dels centres educatius del municipi.

L'alcaldessa i regidora de Seguretat Ciutadana i Mobilitat de Carcaixent, Carolina Almiñana Lledó, ha manifestat que “es tracta d'una actuació on la Policia Local, demostra el nivell de servei que es presta per aconseguir una major seguretat viària, tant per a conductors com per a transeünts a Carcaixent”.